Bliža se 21. marec – svetovni dan poezije. Izbrala sem nekaj pesmi **Ferija Lainščka** iz zbirke **NE.**

Pesmi iz zbirke Ne temeljijo na nikalnicah. Preberi pesmi. Poskusi tudi sam napisati »Ne« pesem ali pa pesem po svojem navdihu. Pošlji jo učiteljici Barbari Ahačič in objavili jo bomo na šolski spletni strani.

Želim ti veliko ustvarjalnega navdiha.

Knjižničarka Polona

**Moja hiša**

|  |  |
| --- | --- |
| Ni res, da le sanjam in čakam.Sezidal nevidno sem hišo.Tu vse je tako, kot sem želel.Za goste napravil sem nišo. | Ostal boš lahko še pri meni,dokler boš vsaj skušal verjeti,da svet ni brezupen in beden.Pa rad ga boš moral imeti. |
| Vesel te bom zmeraj, ko prideš.Postrežem ti s svojo dobroto,zapojem ti pesem o sreči,ti dušo napolnim z lepoto. | Ni res, da sem čuden in smešen,le vrt sem drugačen zasadil.Tod rastejo rože-besede,ta šopek iz njih sem napravil. |

**Ajša**

**N**e, nisi begunka. Ime ti je Ajša.
Prihajaš od daleč, na pot si šla mlajša.
Hodila si dolgo in gledala hiše,
saj vaša v spominu se komaj izriše.

Ne, nisi bežala. Želela si priti.
Kot vsi na tem svetu hotela le biti.
Zares sem pomislil, da sanjaš o pticah,
ti ljubiš pa strehe in red na policah.

Molčati znaš dobro o strahu in dvomu,
le včasih zapoješ si pesem o domu.

**Samota**

Ne drezaj v mojo samoto,
ko tiho le prosim in molim!
Ne moreš mi stati ob strani,
nikomur tegá ne dovolim.

Ne hodi za mano po poti,
ki tukaj zavija v neznano!
Ne rabim zdaj tvoje tolažbe,
ne iščem obliža za rano.

Vsak čaka kdaj čisto na robu
kot prvi in zadnji na svetu,
da novo se upanje zgane,
kot verz se utrne poetu.

**Sanje**

 Ne hodi mi v sanje, ko nočem!
Še zmeraj se skrivam pred tabo.
Predolgo že iščem kotiček
za samost in mir in pozabo.

Ne bodi spet taka, kot nisi,
saj veš, da ne smem ti verjeti!
Že zdavnaj si snela to masko,
resnico sem moral sprejeti.

Ne reci, da sanje so sanje
in vse se dogaja le v glavi!
Na tihem še nosim te v srcu,
moj čas se kdaj s tabo ustavi.

Za sprostitev lahko poslušaš uglasbeno pesem Ferija Lainščka Ne bodi kot drugi v izvedbi Ditke.

<https://www.youtube.com/watch?v=Cuu1irXZqsE>